《奉和圣制送张说巡边》
唐代·徐知仁

圣德膺三统，皇恩被八埏。大明均照物，小丑未宁边。

国相台衡重，元戎庙略宣。紫泥方受命，黄石乃推贤。

问罪阴山下，安人属国前。度关行照月，乘障坐消烟。

北阙纡宸藻，南桥列祖筵。耀威当夏日，杀气指秋天。

鞞鼓鼋鼍振，旌旗鸟兽悬。由来词翰手，今见勒燕然。

作者简介：营州柳城人。历官殿中侍御史、侍御史。玄宗开元中，官衢州刺史。十二年，官华州刺史。后官至户部侍郎。